**П Р О Т О К О Л**

**№ 50**

**На основание чл. 23, ал. 4, т. 1 от ЗМСМА и във връзка с чл. 4, ал. 1 и чл. 58, ал. 2 от Правилника за организацията и дейността на Общински съвет – Димитровград, неговите комисии и взаимодействието му с общинската администрация, Общинският съвет на Община Димитровград проведе извънредно тържествено заседание на 02.09.2019 г. (понеделник) от 18:30 часа, в многофункционална зала “Гросето”, бул. „Г. С. Раковски” № 15, гр. Димитровград.**

/ *Химна на България – „Мила Родино” и химна на Европейския съюз – „Ода на радостта”/*

**Гергана Кръстева:** Уважаеми г-н Кмете, общински съветници, гости, журналисти и граждани на Димитровград, имам удоволствието да открия Тържествена сесия на ОбС-Димитровград по случай празника на града ни. Преди 72 години със съвместния усилия и труд в основите на града ни са въплатени желанията на първостроителите за създаването на едно по-добро място за живеене. Със съвместни усилия всички ние даваме най-доброто от себе си, за да поддържаме тази мечта жива. Днес след 72 години можем с гордост да кажем че сме граждани на един от най- младите и най-развиващите се градове в България- атрактивно място за нови инвестиции и млади хора.

Тук е мястото да благодаря на всички Вас общинските съветници за усилията, които полагате вече 4 години, за да може Димитровград да бъде такъв какъвто е, на Вас служителите на Общинска администрация и на кмета на Община Димитровград – Иво Димов за тяхната всеотдайна работа. Вие доказахте с работата, която вършите, че сте водени от мисълта за града и доброто на неговите граждани. Благодаря и на всички граждани на Димитровград, за тяхната активност при решаването на неговите проблеми.

Днес е ден за размисъл от свършеното и ден за целеполагане. Равносметката, която можем да направим е, че Димитровград се откроява на икономическата и социалната карта на България с новите компании, които инвестираха на територията на Димитровград и тези, които искат да сторят това за в бъдеще. Димитровград се откроява с отношението си към хората в неравностойно положение и специални потребности., а най–важното според мен е, че Димитровград все по- често става притегателно място за млади хора, които искат да отгледат децата си в него.

 Целите, които следва да поставим са свързани със създаването на по-благоприятна среда на живеещите в града, за да може да бъде най-прекрасното място за живеене на нашите деца.

 Уважаеми общински съветници, Вие сте законодателите на нашия град, от нашите решения зависише неговата съдба и косвено съдбата на неговите жители. През тези 4 години заедно променихме и законодателно уредихме множество обществени отношения по нов начин, така, че в пълна степен да отговарят на потребностите на гражданите и най-вече на новото време. Разбира се, остава много несвършена работа, която се надявам да бъде поета и довършена от новия общински съвет за мандат 2019-2023г.

 Скъпи гости на града ни, приветствам Ви с добре дошли на празника на Димитровград. Благодаря Ви, че сте тук, тъй като вашето присъствие показва не само дългогодишното приятелство между нас, но и възможностите да участваме с общи усилия в съвместни европейски и регионални проекти.

 И сега е мястото да обявя кой е на гости на Димитровград, приветствам и казвам добре дошли на гостите от град Кутина, Хърватска – Ивица Глибо – зам.председател на ОбС, Небойша Чович- общински съветник и Корнелия Марошевич – експерт в общината. Приветствам и казвам добре дошли на гостите от град Димитровград, Русия – Богдан Павленко- кмет на общината и Маргарита Антонова- зам.кмет. Приветствам и казвам добре дошли на гостите от град Димитровград - Цариброд, Сърбия – д-р Владица Димитров - кмет, Тамара Станчев- началник на кабинета и Драган Манчев-зам.кмет.

И сега, мога да кажа, приятели и колеги, давам думата на кмета на Община Димитровград - Иво Димов за приветствие.

**Иво Димов**: Благодаря, г-жо Председател! Уважаеми общински съветници, скъпи гости, уважаеми дами и господа! Втори септември 2019 г., точно 72 г. след началото, аз искам да започна с благодарности към всички Вас. Независимо от политическите ни различия, всеки един в тази зала е воден от желанието да направи най-доброто за Димитровград. Споровете и разногласията само трябва да ни напомня, че винаги над нас и всичко стоят гражданите на Димитровград. От нас зависи да превърнем целите в реални резултати, нашата решимост, мъдрост и упорит труд са силата, с която да постигнем тези успехи. Знам, че усилията, които полагаме няколко години ще дадат необходимия ефект, който искаме. Все по-често младите хора да предпочитат да остават да живеят, да работят, да отглеждат своите деца тук, в Димитровград. Направихме не малко, направихме така, че да дадем повече шансове и възможности, нови работни места, обновени детски градини и училища, привлекателни места за събития и отдих в свободното време. Не бива да се примиряваме с постигнатото, иска се още много работа, аз съм реалист и знам, че това е изключително труден, бавен и сложен процес. Ние обаче можем да го катализираме и ускорим този процес, от нас зависи. Уважаеми гости от град Димитровград, Сърбия, град Кутина, Хърватска и от град Димитровград, Русия! Благодаря Ви отново, че сте тук! Приветствам Ви на нашия празник! Вашето присъствие е израз на ефективното партньорства и взаимното уважение, което цари между нашите общини, градове. Контактите ни помагат да си сътрудничим, да обменяме опит и добри практики! Радвам се и съм благодарен, че заедно споделяме празника на нашия Димитровград. И последно, Димитровград има своите достойни граждани, които работят и изграждат доброто му име. Званието „Почетен гражданин” трябва да продължи да бъде най-високата признателност към ценностния пример на човешката добродетел и всеотдайност. Радвам се, че тази заслужена обществена оценка я получава един изключително скромен човек и безспорен професионалист, човек оставил след себе си значима диря в града ни. Поклон пред всичко това, което е направил в годините – Д-р Недялко Желев! Честит празник!

**Гергана Кръстева:** Уважаеми, колеги, традиционно давам думата на председателите на сесийните групи за приветствие. Г-н Митрушев, председател на сесийна група на ПП”ГЕРБ”, заповядайте!

**Вълчо Митрушев**: Уважаеми г-н Кмете, уважаема г-жо Председател, колеги съветници, скъпи гости! Имам удоволствието от сесийната група на ПП”ГЕРБ”, да Ви поздравя с днешния празник. Наистина той е забележителен, как неусетно минаха тези 72 г., които млади хора дойдоха, осъществиха своите мечти, направиха своите домове, направиха домовете на своите деца и днес Димитровград бе превърнат от една мечта в една истинска реалност. Днес това наистина е факт и нашия град е красив, роден дом за хиляди хора, които живеят в него. Ние трябва да знаем, че няма бъдеще без достойно минало и настояще, и ние сме хората, които трябва да продължим започнатото, да направим нашия град още по-добро място за живеене. Ние сме свидетели, след като нашата страна влезе в Европейския съюз, как тези европейски практики неусетно навлезнаха в стандартите ни на мислене, на работа. Само може да се гордеем, че Димитровград е един от малкото градове, които натрупаха мога да кажа, най-богат опит по работа с европейските проекти. Факта, че продължаваме да печелим европейски средства с идеите си ни показва, че опита ни вече работи за нас, това е верния път, по който трябва да вървим, стремейки се към европейските стандарти на труд и живот. Нека в този ден си пожелаем да сме живи, здрави, задружни и да Ви уверя, че ние, всички съветници от ПП „Герб” ще продължим да работим в името и израстването на още по-добър град за живеене като Димитровград. Бъдете здрави и нека са пълни душите и сърцата ни с обич, благодарност и преди всичко човещина! Честит празник, димитровградчани! Благодаря Ви!

**Гергана Кръстева:** Давам думата на г-н Стефан Димитров, председател на сесийната група на Коалиция „Да за Димитровград”!

**Стефан Димитров**: Уважаема г-жо Председател на ОбС, г-н Кмете, колеги общински съветници! „Да за Димитровград” наистина беше единствената опозиционна група в този Общински съвет. И не го казвам с нещо лошо, напротив! Винаги, в един ОбС трябва да има опозиция, трябва да има и хора, които да мислят по различен начин, по начин, които не мисли мнозинството. Защо ли? Защото тези хора бяха различните, те бяха хората с надежда за промяната. Днес, някъде прочетох, че в Димитровград, в годините му от неговото създаване са минали над 50 000 души, дошли тук да работят. Всеки един от Вас може да се огледа, да погледне статистиката и да види, че в Димитровград живеят много по-малко от тези 50 000 души. Къде изчезнаха тези хора, ли? Те отидоха по белия свят, там, където човека се зачита. Там, където различните се уважават! Честит празник!

**Гергана Кръстева:** Г-н Димитър Петров, председател на сесийната група на БСП, заповядайте!

**Димитър Петров**: Уважаема г-жо Председател, уважаеми г-н Кмете, колеги общински съветници, гости от близо и далеч, скъпи приятели, журналисти, съграждани, честит празник! Честита 72-ра годишнина на Димитровград! Ден на равносметка, но и ден на надежда! Сигурно от историческа гледна точка тези 72 г. са изключително кратък миг, но това е почти един човешки живот, а за един град е достатъчно време да се изгради и почувства духът. Димитровград наистина има дух, дух на съзидание, дух, донесен от първостроителите, които дойдоха да осъществят мечтите си за достоен и справедлив живот. В резултат те създадоха първия социалистически град в България, който през миналата година стана архитектурното събитие на 20-ти век, с работещи предприятия, с училища и детска градина във всеки квартал, всяко населено място. Ще допълня това, което каза г-н Димитров, през далечната 1985 г., когато една част от съветниците не са били родени, общината е имала 78 841 жители. Затова на този ден се обръщаме с признателност към първостроителите, които останаха да живеят и работят тук, които създадоха семейства, които отгледаха децата и внуците си и възпитаха в този дух, на градеж и строителство. Днес е празник и за всеки, който е работил тук, оставил частица от себе си, от сърцето и душата си. Разбира се, че Димитровград не е само минало и носталгия, той има настояще и бъдеще, разбира се, и то както преди 72 г. е свързано с младите хора, с тяхното разбиране за достоен живот, за социална, трудова, личностна реализация, от всички нас, които се занимаваме с политика, е необходимо да направим така, че те да останат тук. Едно от нещата, от които много се нуждае Димитровград е любов, любов, за да има деца, любов, за да има Димитровград. Благодаря Ви, честит празник!

**Гергана Кръстева:** И отново по традиция представителите на чуждестранните делегации ще изкажат своите приветствия за Димитровград. Каня г-н Ивица Глибо – Зам. Председател на ОбС в град Кутина.

**Ивица Глибо**: Уважаеми г-н Димов, уважаема г-жо Кръстева, уважаеми общински съветници, заместник-кметове, представители на побратимените градове, скъпи граждани на Димитровград, дами и господа! Позволете ми от името на делегацията на гр.Кутина и от свое име, да предам топлите поздравления на кмета Златко Бабич и гражданите на гр.Кутина. Да бъдем отново заедно на празниците на Димитровград е достатъчен повод за по нататъчното ни успешно сътрудничество в областта на икономиката, културата, спорта и обществения живот, имаме на какво взаимно да се учим. Твърдо вярвам, че с договора за приятелство и партньорство между нашите два града ще спомогнем да постигнем общите си цели. Още веднъж Ви поздравявам с 72-та годишнина, честит празник!

**Гергана Кръстева:** Каня за приветствие кмета на град Димитровград, Русия – г-н Богдан Павленко.

**Богдан Павленко**: Скъпи колеги, скъпи приятели, много приятно съм изненадан, да участвам на Вашите мероприятия, Вашия рожден ден! За първи път съм в Димитровград, трети ден и за това кратко време видях много уютен, красив, съвременен град. Бих искал да Ви пожелая като депутати да запазите, да съхраните този комфорт в този град за жителите на града. От жителите на моя град пожелавам Ви благополучие и просперитет!

**Гергана Кръстева:** И сега каня г-н Владица Димитров, кмет на Димитровград - Цариброд, Сърбия.

**Владица Димитров**: Уважаеми кмете, Димов, уважаема г-жо Кръстева – Председател на ОбС Димитровград, уважаеми общински съветници, граждани на Димитровград, журналисти! От мое лично име и граждани на Димитровград, Сърбия пожелавам Ви честит празник! Благодаря за гостоприемството, пожелавам Ви да сте живи и здрави, и да имате успех на предстоящите избори! Имате уникален град, какъвто не съм виждал, а доста съм пътувал!

**Гергана Кръстева:** Уважаеми колеги, за мен беше изключителна чест, че съм част от този ОбС, защото наред с многото решения, които взехме ние облякохме в необходимата юридическа форма и дългогодишното ни приятелство с град Димитровград – Цариброд, Сърбия със съответното решение за побратимяване, което взехме на сесия на ОбС, за което каня г-н Иво Димов да връчи официално решението на г-н Владица Димитров.

**Иво Димов**: Ние, между другото, ако си спомняте на една сесия имахме една закачка, Цариброд ли е това или Димитровград, спомняте ли си? И Цариброд, и Димитровград, това си говорихме с Владица, че може би е единствения град чието наименование е изписано по два различни начина. За сърбите е Димитровград, за българите е Цариброд. В крайна сметка няма значение дали е Цариброд или Димитровград, по-важно е тези взаимоотношения, които изградихме в годините назад да продължат и да работим затова нашите градове да се развиват. Владица, благодаря ти за всичко, това е официалното решение на ОбС, с което официално вече ставаме побратимени градове, не че досега не бяхме побратимени, но сега го скрепихме с решение на ОбС, честито!

/ *ръкопляскания/*

**Владица Димитров**: За пореден път съм тук, граждани на община Димитровград, смятам че съм заслужил една формалност. Отношенията между Димитровград, България и Димитровград, Сърбия са от години добри и се надявам да стават още по-добри в интерес на нашите граждани на двете страни, мерси!

**Гергана Кръстева:** Уважаеми колеги, като следваща точка от дневния ред, считам че е една от най-важните в днешното заседание, а именно удостояването с отличието „Почетен гражданин на Димитровград” на д-р Недялко Желев и връчване на плакет и удостоверение. Г-н Желев, заповядайте! Г-н Кмете, заповядайте!

/ *ръкопляскания/*

**Вълчо Митрушев**: Уважаеми гости, наистина много се вълнувам, да поздравя един колега, с който сме работили толкова много години, с който сме останали не само колеги, приятели и винаги сме разчитали един на друг. Един достоен човек, един достоен лекар в нашия регион. Честито, Недялко!

**Недялко Желев**: През 1972 г. започнах работа в Детско отделение, млад лекар, с малко знания и никакъв опит, помогнаха ми моите учители, достойните лекари – доц. Мазгалов, д-р Марков, д-р Лафчийски, д-р Вълканов, д-р Проданова, уважение, преклонение и благодарност. От 1989 до 2000 г. бях завеждащ Детско отделение, имах чудесен екип от млади, ентусиазирани лекари, жадни за знания и работа, това бяха и са д-р Петя Иванова, д-р Дамянова, д-р Ангелов, д-р Христов. Това ми е любимия период от моята професионална биография, защото се работеше много. Всеки интересен мед. случай се обработваше с подробна литературна справка, множество изследвания, подготвяхме доклад и с него занимавахме колегите педиатри от Окръжното педиатрично дружество. Специални благодарности за този екип, а благодаря на всички колеги, с които съм работил и продължавам да работя. Благодаря и на семейството ми, то ме подкрепяше през всички трудни моменти! Благодаря му за това, за моите много дълги, продължителни отсъствия, за тези 47 години имам около 3 000 нощни дежурства, това значи, че около 3000 вечери съм липсвал на семейството си, поклон и благодарност! Благодаря и на всички димитровградчани, които смятат, че съм достоен за това отличие, благодаря!

**Гергана Кръстева:** Колеги, с това нашата тържествена сесия приключи, закривам заседанието!

**ГЕРГАНА КРЪСТЕВА**

*Председател на Общински съвет*

*Димитровград*

 *Протоколист:*

 /Т. ДОБРЕВА /